Diari Oficial de la Generalitat Valenciana


Sumari del DOGV 4797, del 14-07-2004 (2004/7275)

LLEI 6/2004, de 13 de juliol, de la Generalitat, de Modificació de la Llei 5/2002, de 19 de juny, de Creació del Consell Valencià d'Universitats i de la Comissió Valenciana d'Acreditació i Avaluació de la Qualitat en el Sistema Universitari Valencià
---------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2004/07/13/6/dof/vci/html**

### Dades del document

Número de DOGV
:   4797

Data del DOGV
:   14-07-2004

Secció del DOGV
:   I. DISPOSICIONS GENERALS

Número del document
:   2004/7275


Data del document
:   13-07-2004

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * Consell Valencià d'Universitats
    * Comissió Valenciana d'Acreditació i Avaluació de la Qualitat En El Sistema Universitari Valencià
    * universitat
    * administració de l'ensenyament
    * ensenyament superior
    * legislació
    * cercle de qualitat
    * Dret regional

LLEI 6/2004, de 13 de juliol, de la Generalitat, de Modificació de la Llei 5/2002, de 19 de juny, de Creació del Consell Valencià d'Universitats i de la Comissió Valenciana d'Acreditació i Avaluació de la Qualitat en el Sistema Universitari Valencià [2004/7275]
  
Sia notori i manifest a tots els ciutadans que les Corts Valencianes han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:
  
PREÀMBUL
  
La Comissió Valenciana d'Acreditació i Avaluació de la Qualitat en el Sistema Universitari Valencià, creada en ús de l'atribució competencial efectuada per l'article 31.3 de la Llei Orgànica d'Universitats, per mitjà de la Llei 5/2002, de 19 de juny, de la Generalitat, de Creació del Consell Valencià d'Universitats i de la Comissió Valenciana d'Acreditació i Avaluació de la Qualitat en el Sistema Universitari Valencià, com a òrgan d'acreditació i avaluació externa de les activitats docents i investigadores, programes, servicis, ensenyaments, centres i institucions i professorat del sistema universitari valencià, va ser instituïda com l'òrgan encarregat d'establir el procediment per mitjà del qual dur a terme la referida acreditació, tot això, d'acord amb allò que s'ha previst a l'efecte en la Llei Orgànica 6/2001, de 21 de desembre, d'Universitats, en exercici de la competència plena de la Generalitat en la regulació i l'administració de l'ensenyament, reconegut per l'article 35 de l'Estatut d'Autonomia.
  
D'una altra part, la referida Llei 5/2002, de 19 de juny, de la Generalitat, destaca en el seu article 12.2. la participació de la universitat en el procediment per a l'acreditació de les activitats del professorat, assenyalant, per si calia, que, en el cas de l'avaluació docent del professorat de les universitats públiques, les mateixes universitats tindran la deguda participació en la fixació de criteris uniformes.
  
En este context, vista la importància de la Comissió en el procediment instituït per la llei per a la referida acreditació i, atesa la necessitat de dotar esta d'una major agilitat en el seu funcionament, és necessari modificar els articles 13 i 16 i la disposició transitòria primera de la llei, pel que fa a la composició del mencionat òrgan i al mandat dels vocals que el componen, amb la qual cosa s'aconseguirà una Comissió més àgil en la seua constitució i funcionament, dotant, així mateix, la pròpia universitat com a tal, de major representació directa com a institució, en proposar directament, cada una de les universitats públiques de la Comunitat Valenciana, els vocals membres del referit òrgan.
  
Tot això, amb la intenció d'aconseguir noves quotes de qualitat i d'excel·lència en el servici públic de l'ensenyament superior en l'àmbit de la Comunitat Valenciana.
  
Article únic
  
Es modifiquen els articles 13 i 16 de la Llei 5/2002, de 19 de juny, de Creació del Consell Valencià d'Universitats i de la Comissió Valenciana d'Acreditació i Avaluació de la Qualitat en el Sistema Universitari Valencià, que queden redactats en els termes següents:
  
1. «Article 13. Composició i presidència
  
1. La Comissió Valenciana d'Acreditació i Avaluació de la Qualitat estarà presidida pel vicepresident o la vicepresidenta del Consell Valencià d'Universitats, i integrada, a més, pel coordinador tècnic o la coordinadora tècnica i per un representant de cada una de les universitats públiques de la Comunitat Valenciana, nomenats pel conseller o la consellera competent en matèria d'universitats, a proposta del rector de la respectiva universitat i després de l'informe preceptiu del Consell Valencià d'Universitats, entre professorat funcionari amb el grau de doctor o doctora de les universitats valencianes, qualsevol que siga la seua situació administrativa, sempre que no es trobe sotmés en causa d'incompatibilitat, i que hauran de posseir, almenys, quatre avaluacions favorables de la seua activitat docent i el reconeixement de tres períodes d'activitat investigadora, d'acord amb les previsions del Reial Decret 1086/1989, de 28 d'agost, de retribucions del professorat universitari, o norma que el substituïsca.
  
2. El conseller o la consellera competent en matèria d'universitats, en la seua condició de president o presidenta del Consell Valencià d'Universitats, podrà assistir a qualsevol sessió de la Comissió, en este cas n'exercirà la presidència honorífica».
  
2. «Article 16. Mandat
  
1. Els vocals de la Comissió Valenciana d'Acreditació i Avaluació de la Qualitat cessaran per resolució del conseller o la consellera competent en matèria d'universitats, a proposta del rector de la universitat corresponent.
  
2. Els vocals de la Comissió Valenciana d'Acreditació i Avaluació de la Qualitat finalitzaran el seu mandat per mort, malaltia greu que els impossibilite el compliment de les seues funcions, pèrdua o suspensió de la seua condició de funcionaris o funcionàries o renúncia».
  
Disposició addicional
  
A l'entrada en vigor de la present llei, finalitzarà el mandat dels actuals 16 vocals no nats, membres de la Comissió Valenciana d'Acreditació i Avaluació de la Qualitat en el Sistema Universitari Valencià.
  
Disposició derogatòria
  
Es deroga l'apartat 3 de la disposició transitòria primera de la Llei 5/2002, de 19 de juny, de la Generalitat, de Creació del Consell Valencià d'Universitats i de la Comissió Valenciana d'Acreditació i Avaluació de la Qualitat en el Sistema Universitari Valencià i totes aquelles disposicions de rang igual o inferior que s'oposen al que disposa esta llei.
  
Disposicions finals
  
Primera. Autorització per al desplegament normatiu
  
S'autoritza el Consell de la Generalitat a dictar totes les disposicions que siguen necessàries per al desenvolupament i l'execució del que disposa la present llei.
  
Segona. Entrada en vigor de la llei
  
La present llei entrarà en vigor el mateix dia de la seua publicació en el Diari Oficial de la Generalitat Valenciana.
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.
  
València, 13 de juliol de 2004
  
El president de la Generalitat,


Còpia Permalink ELI